اوغوز تی وی:بؤیوک تانری نین آدی ایله
اورمو و سولدوز شهرلری نین غیرتلی و شرفلی اهالیسی و دیه رلی ملی- مدنی فعاللارینا مراجعت عزیز و شرفلی یورتداشلار! بو گون آذربایجانیمیز حساس و خطرلی بیر بُرهه و آشامانی آشماقدادیر. بیلدیگینیز کیمی، گلن گونلرده اؤلکه سویه سینده سئچگیلر گئچیریله جکدیر.( جمهور باشقانلیغی و شهر شورالاری سئچگیسی) بو آرا آذربایجان و آذربایجانلیلار اوچون ان اؤنملی، اولان غربی آذربایجاندا اورمو و سولدوز شهر شورالاری نین سئچگیلری دیر. بو شهرلرده خاص بیر دوروم حاکم دیر. بعضی گیزلی و مرموز اللرله اوًنه سورولن بللی جریانلار، غربی آذربایجان و اوًزللیکله سؤزو گئدن بو ایکی شهرده دوغما و ازلی- ابدی اولان توپراقلاریمیزا دیش قیجیردیبلار. وارلیغیمیز قدر دَیه ر داشییان، هابئله استراتئژیک اهمیّته مالیک اولان بو ایکی شهره طمع گؤزو ایله باخیرلار. بو بللی جریانلار انتخابات فضاسی چرچیوه سینده، ایسته ییرلر ملّی- مدنی فعاللاریمیزین انسجامسیز و داغینیق دورومدا چالیشمالاریندان فایدالاناراق اؤز چیرکین ایستکلرین دوغرولدالار. اونلار بو شوم و بوروشوق اویونلارلا سولدوز و اورومو شهرلرینده هر بیر وسیله ایله او جمله دن باشقا شهرلرین رأی لرینی قایناغی بللی اولمایان پوللارین گوجونه، بو شهرلره گتیریب، دوننه دک ایشله مک آدینا قوناق و کؤچگون اولان، آنجاق بوگون توپراق ادعاسینا دوشَن بعضی کورد قروپلاری، بو چیرکین شیوه لرله اؤز کاندیدالارینی غالب ائتمه یه چالیشیرلار و ایسته ییرلر بئله گوًسترلرکی، اورمو و یا سولدوز شهری نین اهالیسی اونلارین کاندیدالارینا رأی وئریبلر. بو اومودلا کی، او شهرلرین ائتنیک ترکیبینی ایسته دیکلری کیمی گؤسترسینلر. بو گون هر بیر اورمولو و سولدوزلو سویداشیمیزا، اؤزللیکله ملی- مدنی فعاللاریمیزا، ملّی بیر گؤرَودیر، تام آییقلیق ایله بیر آرایا گلیب تاریخی بیر اتحادی سرگییه قویاراق، لازم و گرکن ایشلرله، آذربایجانین گؤز ببگی اولان دیه رلی و عزیز شهرلریمیزی قوروسونلار. بو گون لازم دیر ال- اله وئره رک، بو مرموز اللر و جریانلارین توطئه لرینی سیندیریب، میدانی بیر قازانج الده ائده رک،آجی سونوجلار اونلارین اؤزلرینه قایتاریلا ! بورادا تام سایغی و حؤرمتله بو ایکی شهریمیزده چالیشان دَیه رلی ملّی- مدنی فعاللاریمیزا اوز توتوب مراجعت ائده رک، بو عزیز مُبارزلریمیزی بیرلیگه دعوت ائدیریک! بو گون لازم دیر بوتون فردی و گروهی اختلافلاریمیزی قیراغا قویوب، هامیمیز ال- اله، چیین- چیینه بیرلیگه دوغرو حرکت ائدیب و اؤزل اولاراق اورمو و سولدوز شهرلری شورالاری نین سئچگیلرینده جدیتله فعالیت ائده ک! گلین گوجلو و بیرگه داوراناراق اجازه وئرمه یک اؤزگه لر توپراغیمیزا خور گؤزله باخسینلار! بیز اؤز و ملّی وجدانیمیزین و آذربایجانین گله جک نسیللری قارشیسیندا مسئولوق! دیه رلی میللی – مدنی فعاللاریمیزدان تام سایغی ایله و آذربایجان آدینا دعوت ائدیریک گوذشت و فداکارلیقلا عمل ائدیب و ملّی منافعیمیز اوغروندا سرعتله و ان قیسا بیر زاماندا حاضر کاندیدالار آراسیندان و باجاریقلی انسانلاریمیزدان واحد بیر لیست حاضرلاییب اورمو و سولدوز شهرلری نین اهالیسینه تانیتدیرسینلار! چوخ سایلی عزیز کاندیدالاریمیزدان دا خواهیش ائدیریک اؤز گوذشتلری ایله بو ایشده ملّی- مدنی فعاللاریمیزا کؤمکچی اولسونلار! البته تام اعتذار ایله بیلدیرمه لیییک سایغیلی و دیه رلی ملّی- مدنی فعاللاریمیز هر بیر دلیله گؤره بو ایکی شهرده راضیلاشیب، واحد بیر نتیجه یه چاتا بیلمه سه لر، بیز آذربایجانیمیزی و استراتئژیک اهمیته مالک اولان شهرلریمیزی آرتیق طمع لیک ائدن اؤزگه لرین خطریندن قوروماق اوچون امکان چرچیوه سینده, حاضیر کاندیدالارین آراسیندان و اورتا سویه لی بیر لیستدن حمایه ائتمک مجبوریتینده قالاجاییق ! بوردا ائلیمیزین دولغون شفاهی ادبیاتیندان فایدالانیب سؤزوموزه سون قویوروق: ائلین گوجو، سئلین گوجو ائل بیر اولسا، داغ اوینادار یئریندن !
حسن دمیرچی
حسن راشدی
عباس لیسانی
اکبر آزاد
azb_Arab azb_Arab azb_Arab pbt_Arab pes_Arab pes_Arab